CELEX: 62018CN0466
Language: el
Date: 2018-07-17 00:00:00
Title: Υπόθεση C-466/18: Αίτηση προδικαστικής αποφάσεως την οποία υπέβαλε το Landesgericht Linz (Αυστρία) στις 17 Ιουλίου 2018 — DS κατά Porsche Inter Auto GmbH & Co KG

12.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 408/36
            
         
      Αίτηση προδικαστικής αποφάσεως την οποία υπέβαλε το Landesgericht Linz (Αυστρία) στις 17 Ιουλίου 2018 — DS κατά Porsche Inter Auto GmbH & Co KG
      (Υπόθεση C-466/18)
      (2018/C 408/49)
      Γλώσσα διαδικασίας: η γερμανική
      
         Αιτούν δικαστήριο
      
      Landesgericht Linz
      
         Διάδικοι στην υπόθεση της κύριας δίκης
      
      
         Ενάγων: DS
      
         Εναγομένη: Porsche Inter Auto GmbH & Co KG
      
         Προδικαστικά ερωτήματα
      
      
                  1)
               
               
                  Έχει το άρθρο 5, παράγραφος 1, του κανονισμού (ΕΚ) 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκίνητων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (1) την έννοια ότι δεν επιτρέπεται ο εξοπλισμός οχήματος υπό την έννοια του άρθρου 1, παράγραφος 1, του κανονισμού 715/2007, στον οποίο η βαλβίδα της ανακυκλοφορίας καυσαερίων, δηλαδή ένα κατασκευαστικό στοιχείο που ενδέχεται να επηρεάσει τις εκπομπές, έχει κατασκευαστεί κατά τρόπον ώστε ο συντελεστής ανακυκλοφορίας καυσαερίων, δηλαδή το ποσοστό των καυσαερίων, τα οποία ανακυκλοφορούν, να έχει ρυθμιστεί έτσι ώστε η βαλβίδα να εξασφαλίζει θέση λειτουργίας χαμηλών ρύπων μόνο μεταξύ 15 και 33 βαθμών Κελσίου και μόνο κάτω από τα 1 000 μέτρα υψόμετρο, εάν δε η θερμοκρασία αποκλίνει έως 10 βαθμούς Κελσίου από αυτό το εύρος θερμοκρασιών καθώς και εάν το υψόμετρο υπερβαίνει το όριο των 1 000 μέτρων έως και κατά 250 μέτρα, ο συντελεστής μειώνεται με γραμμικό τρόπο σε 0, με αποτέλεσμα να αυξάνονται οι εκπομπές ΝΟx πάνω από τις οριακές τιμές του κανονισμού 715/2007;
               
            
                  2)
               
               
                  Ασκεί επιρροή για την απάντηση στο ερώτημα 1 το κατά πόσον η ανάγκη χρήσεως του αναφερόμενου στο ερώτημα 1 εξοπλισμού του οχήματος αιτιολογείται για λόγους προστασίας του κινητήρα από ζημία;
               
            
                  3)
               
               
                  Ασκεί, περαιτέρω, επιρροή για την απάντηση στο ερώτημα 2 το κατά πόσον το τμήμα του κινητήρα το οποίο πρέπει να προστατευθεί από ζημία είναι η βαλβίδα ανακυκλοφορίας καυσαερίων;
               
            
                  4)
               
               
                  Ασκεί επιρροή για την απάντηση στο ερώτημα 1 το κατά πόσον ο αναφερόμενος στο ερώτημα 1 εξοπλισμός του οχήματος είχε ήδη τοποθετηθεί κατά την κατασκευή του οχήματος ή κατά πόσον η περιγραφείσα στο ερώτημα 1 ρύθμιση της βαλβίδας ανακυκλοφορίας καυσαερίων πρέπει να πραγματοποιηθεί ως επισκευή του οχήματος υπό την έννοια του άρθρου 3, παράγραφος 2, της οδηγίας 1999/44/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με ορισμένες πτυχές της πώλησης και των εγγυήσεων καταναλωτικών αγαθών (2);
               
            
                  5)
               
               
                  Έχει το άρθρο 3, παράγραφος 6, της οδηγίας 1999/44/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με ορισμένες πτυχές της πώλησης και των εγγυήσεων καταναλωτικών αγαθών την έννοια ότι δεν πρόκειται περί ασήμαντης ελλείψεως συμμορφώσεως προς τους όρους της συμβάσεως, στην περίπτωση που συναφθεί σύμβαση πωλήσεως οχήματος, βάσει της οποίας οφείλεται όχημα σύμφωνο προς τις επιταγές της νομοθεσίας (του δικαίου της Ένωσης) και το όχημα διαθέτει ενσωματωμένο σύστημα αλλαγής θέσεως λειτουργίας, μια ρύθμιση δηλαδή, σύμφωνα με την οποία, όταν το όχημα τεθεί σε λειτουργία, βρίσκεται στη θέση λειτουργίας 1 και, όταν το λογισμικό αναγνωρίσει την κατάσταση δοκιμής, ότι δηλαδή το όχημα λειτουργεί στο πλαίσιο του νέου ευρωπαϊκού κύκλου οδήγησης (New European Drive Cycle, στο εξής: NEDC), το όχημα παραμένει στη θέση λειτουργίας 1 (NEDC), ενώ όταν το λογισμικό αναγνωρίσει ότι το όχημα κινείται εκτός των ορίων ανοχής του NEDC (αποκλίσεις από το προφίλ ταχύτητας +/- 2 χλμ./ώρα ή +/- 1 δευτερόλεπτο), το όχημα τίθεται στη θέση λειτουργίας 0 (λειτουργία οδηγήσεως), στην οποία η βαλβίδα ανακυκλοφορίας καυσαερίων ρυθμίζεται κατά τρόπον ώστε να μην είναι πλέον δυνατή η συμμόρφωση προς τις οριακές τιμές του κανονισμού 715/2007, η δε ρύθμιση αυτή τίθεται σε εφαρμογή σε τόσο σύντομο χρόνο, ώστε κατ’ αποτέλεσμα το όχημα να κινείται σχεδόν αποκλειστικά στη θέση λειτουργίας 0;
               
            
         (1)  EE 2007, L 171, σ. 1.
      
         (2)  ΕΕ 1999, L 171, σ. 12.